[pic] | COMISIA COMUNITĂŢILOR EUROPENE |

Bruxelles, 10.7.2008

COM(2008) 445 final

Propunere de

DECIZIE A CONSILIULUI

privind semnarea și aplicarea cu titlu provizoriu a Acordului de parteneriat economic preliminar între Comunitatea Europeană și statele sale membre, pe de o parte, și Africa Centrală, pe de altă parte

(prezentată de Comisie)

EXPUNERE DE MOTIVE

Propunerea anexată constituie instrumentul juridic pentru semnarea și aplicarea cu titlu provizoriu a unui Acord de parteneriat economic preliminar (APE) între Comunitatea Europeană și statele sale membre, pe de o parte, și Africa Centrală[1], pe de altă parte:

propunerea de decizie a Consiliului privind semnarea și aplicarea cu titlu provizoriu a APE preliminar.

După cum s-a anunțat prin Comunicarea către Consiliu și Parlamentul European din 23 octombrie 2007, și având în vedere că nu era posibilă încheierea, înainte de finele lui 2007, a unui APE global cu întreaga regiune Africa Centrală[2], acest APE preliminar a fost negociat pentru a se evita perturbarea schimburilor comerciale între Africa Centrală, care este compusă, în prezent, din Camerun în cadrul APE preliminar, și Comunitatea Europeană, până la finalizarea APE global cu întreaga regiune Africa Centrală. Ca urmare a parafării acestui APE preliminar la 17 decembrie 2007, Camerunul a fost adăugat pe lista țărilor care beneficiază de regimul comercial APE instaurat prin Regulamentul (CE) nr. 1528/2007 al Consiliului, adoptat la 20 decembrie 2007. Regulamentul menționat prevede aplicarea în avans a regimului comercial APE. Acest fapt a asigurat continuitatea relațiilor comerciale pentru Camerun la 31 decembrie 2007, odată cu expirarea dispozițiilor comerciale stabilite în anexa V la Acordul de la Cotonou și a derogării acordate de Organizația Mondială a Comerțului (OMC) pentru dispozițiile respective.

Deoarece se numără printre țările cel mai puțin dezvoltate, toate celelalte țări din Africa Centrală, cu excepția Gabonului și a Republicii Congo, beneficiază de inițiativa „Totul în afară de arme” (EBA - Everything but arms), o inițiativă demarată la 1 ianuarie 2008. Acest regim este, în mare, echivalentul regimului comercial de tranziție de la Cotonou și, prin urmare, nu perturbă schimburile comerciale ale acestor țări cu Comunitatea Europeană. Gabon și Republica Congo sunt supuse sistemului generalizat de preferințe (SGP) standard începând de la 1 ianuarie 2008, însă li s-a oferit posibilitatea de a fi parte la APE preliminar. Până în prezent, aceste țări au decis să nu facă acest pas.

APE preliminar conține dispoziții privind comerțul cu mărfuri, și anume aspectele vamale și măsurile netarifare, instrumentele de protecție comercială, regimul vamal și facilitarea comerțului, barierele tehnice în calea comerțului, măsurile sanitare și fitosanitare și administrarea fondului forestier și comerțul cu produse forestiere. De asemenea, acesta conține dispoziții privind cooperarea pentru dezvoltare, care stabilesc domenii de acțiune prioritare pentru punerea în aplicare a APE preliminar. APE preliminar stabilește un cadru pentru cooperarea pentru dezvoltare care vizează consolidarea capacităților și a economiilor naționale în Africa Centrală. De asemenea, APE preliminar aduce în atenție intenția Comisiei și a statelor membre de a contribui la fondul de dezvoltare regională.

Negocierea unui APE global cu toate statele din Africa Centrală continuă, în conformitate cu directivele de negociere privind acordurile de parteneriat economic cu statele ACP adoptate de Consiliu la 12 iunie 2002. APE preliminar, parafat de Camerun, își propune să fie disponibil pentru această regiune în ansamblul său. Acesta va fi extins în funcție de rezultatul negocierilor în vederea unui APE global obținute în 2008. Prin urmare, acesta prevede continuarea negocierilor la nivel regional privind dreptul de stabilire, serviciile și comerțul electronic, precum și normele comerciale.

APE preliminar prevede aplicarea sa cu titlu provizoriu până la intrarea sa în vigoare.

Comisia a considerat că rezultatele negocierilor sunt satisfăcătoare și conforme cu directivele de negociere ale Consiliului și solicită Consiliului:

- să autorizeze semnarea, în numele Comunității Europene, a APE preliminar cu Africa Centrală;

- să aprobe aplicarea cu titlu provizoriu a APE preliminar, până la intrarea în vigoare a acestuia.

- Propunere de

DECIZIE A CONSILIULUI

privind semnarea și aplicarea cu titlu provizoriu a Acordului de parteneriat economic preliminar între Comunitatea Europeană și statele sale membre, pe de o parte, și Africa Centrală, pe de altă parte

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 133 și 181 coroborate cu articolul 300 alineatul (2) primul paragraf prima teză,

având în vedere propunerea Comisiei[3],

întrucât:

(1) La 12 iunie 2002, Consiliul a autorizat Comisia să deschidă negocieri în vederea încheierii unor acorduri de parteneriat economic cu statele ACP.

(2) Aceste negocieri în vederea unui Acord de parteneriat economic preliminar (denumit în continuare „APE preliminar”) au fost finalizate și APE preliminar între Comunitatea Europeană și statele sale membre, pe de o parte, și Africa Centrală, pe de altă parte, (compusă din Camerun), a fost parafat la 17 decembrie 2007.

(3) Articolul 98 alineatul (4) din APE preliminar între Comunitatea Europeană și statele sale membre și Africa Centrală prevede aplicarea sa cu titlu provizoriu, până la intrarea în vigoare a acestuia.

(4) APE preliminar ar trebui semnat în numele Comunității și aplicat cu titlu provizoriu, sub rezerva încheierii sale la o dată ulterioară,

DECIDE:

Articolul 1

În numele Comunității, se aprobă semnarea Acordului de parteneriat economic preliminar între Africa Centrală și Comunitatea Europeană și statele sale membre, sub rezerva deciziei Consiliului privind încheierea respectivului Acord de parteneriat economic preliminar.

Textul Acordului de parteneriat economic preliminar se anexează la prezenta decizie.

Articolul 2

Președintele Consiliului este autorizat să numească persoana împuternicită (persoanele împuternicite) să semneze Acordul de parteneriat economic preliminar în numele Comunității Europene, sub rezerva încheierii acestuia.

Articolul 3

Acordul de parteneriat economic preliminar se aplică cu titlu provizoriu în conformitate cu articolul 98 alineatul (4) din prezentul Acord de parteneriat economic preliminar, până la finalizarea procedurilor necesare pentru încheierea acestuia. Comisia va publica un aviz prin care se va comunica data aplicării cu titlu provizoriu.

Adoptată la Bruxelles, […]

Pentru Consiliu

Președintele […]

FI ȘĂ FINANCIARĂ LEGISLATIVĂ PENTRU PROPUNERILE CU IMPACT BUGETAR STRICT LIMITAT LA VENITURI

1. DENUMIREA PROPUNERII:

DECIZIA CONSILIULUI privind semnarea și aplicarea cu titlu provizoriu a unui Acord de parteneriat economic preliminar între Comunitatea Europeană și statele membre ale acesteia, pe de o parte, și Africa Centrală, pe de altă parte.

2. LINII BUGETARE:

Capitol și articol: 12/20

Suma înscrisă în buget pentru anul respectiv: 16 431 900 000 (PPB 2008)

3. IMPACT FINANCIAR

( Propunere fără impact financiar

( Propunere fără impact financiar asupra cheltuielilor, dar cu impact financiar asupra veniturilor – efectul este următorul:

4. MĂSURI DE COMBATERE A FRAUDEI

Pentru a proteja interesele financiare ale Comunității împotriva fraudei și a altor nereguli, Comisia poate desfășura verificări și inspecții la fața locului, în conformitate cu articolul 26 din Acordul de parteneriat economic preliminar. După caz, aceste anchete sunt efectuate de către Oficiul European de Luptă Antifraudă (OLAF); ele sunt reglementate de Regulamentul (CE) nr. 1073/1999 al Parlamentului European și al Consiliului. Comisia va desfășura verificări periodice pe bază de documente și la fața locului.

5. ALTE OBSERVA ȚII

Toate tarifele vamale încă existente aplicate produselor originare din regiunile sau statele ACP care au încheiat negocieri privind acorduri de parteneriat economic sau acorduri care prevăd regimuri comerciale compatibile cu normele OMC au fost eliminate odată cu adoptarea Regulamentului 1528/2007 al Consiliului. Prin urmare, propunerea nu are niciun impact financiar suplimentar.

[1] În această etapă, și în sensul prezentului APE preliminar, partea reprezentată de Africa Centrală este compusă din Camerun, care este singura țară care l-a parafat până în prezent.

[2] Țările din această regiune sunt Camerun, Republica Centrafricană, Ciad, Republica Democrată Congo, Congo, Republica Guineea Ecuatorială, Gabon, São Tomé și Principe.

[3] JO C […], […], p. […].